Problemet e organizatave të bamirësisë dhe pasojat tek familjet
Fundviti është koha kur amerikanët kryejnë dhurimet e tyre më të mëdha, por organizatat e bamirësisë shprehin shqetësime
Strehimi i të pastrehëve, ushqimi i të varfërve, trajtimi i të sëmurëve... në shumë vende të zhvilluara janë shërbime të ofruara nga agjencitë qeveritare. Por në Shtetet e Bashkuara, shumë akte bamirësie ndërmerren nga shoqatat e bamirësisë. Përgjatë gjithë Shteteve të Bashkuara, këto organizata po u afrohen javëve të fundit të vitit 2011 me shqetësim të madh. Për herë të parë në jetën e saj, Xhameka Usher është e pastrehë. Që nga muaji prill, kur familja e saj u nxor nga shtëpia, ajo dhe katër fëmijët e saj kanë jetuar në dhoma të ofruara nga organizata e krishterë e bamirësisë Salvation Army, Ushtria e Shpëtimit. Familja Usher është një ndër familjet e shumta të varfëra amerikane, që nuk fitojnë mjaftueshëm për t’u vetëmbajtur. Vitet e fundit ekonomikisht të trazuar kanë qenë të frikshme për shumë amerikanë, por edhe për agjencitë pa qëllim-fitimin që ndihmojnë ata. Në bazën e Ushtrisë së Shpëtimit në qytetin Neshvill, kërkesat për ndihmë janë katërfishuar, diçka kjo e paprecedent për oficerin me 45 vjetë përvojë në krye të saj, Nënkolonelin Carls Uajt. Ndërkohë që gjithmonë e më shumë familje si familja Usher kërkojnë strehim dhe ndihmë, shoqatat e bamirësisë vërejnë një rënie të dhurimeve private dhe të mbështetjes qeveritare. Zoti White thotë se Neshvill sapo humbi mundësinë e marrjes së një fondi qeveritar prej 400 mijë dollarësh dhe ai shqetësohet se shkurtime të tjera do të vijojnë. Tasha Kenard punon për degën e organizatës së bamirësisë Second Harvest Food Bank - Të Korrat e Dyta - në Neshvill, e cila ofron ushqime falas për më tepër se 400 mijë njerëz të varfër në shtetin Tenesi. Ajo është gjithashtu e shqetësuar. Kjo i shqetëson organizatat si Të Korrat e Dyta dhe Ushtria e Shpëtimit, sepse dy muajt e fundit të vitit përbëjnë zakonisht kohën kur amerikanët kryejnë dhurimet e tyre më të mëdha gjatë vitit. Megjithatë, zonja Kenard thotë se ka edhe lajme të mira, si fakti që organizatat e bamirësisë kanë mësuar të jenë efikase me aq sa zotërojnë. Edhe Xhameka Usher ndihet disi krenare. Ajo së fundmi, përfundoi studimet e shkollës së mesme dhe tani po ndjek disa leksione mbi administrimin e financave. Ajo sheh ndryshime pozitive edhe tek fëmijët e saj. Zonja Usher thotë se familja e saj ka mësuar edhe të jetë e duruar. Është një veti që atyre, dhe organizatave që i ndihmojnë ata, do t’u duhet të përdorin shpesh, ndërkohë që ekonomia amerikane përpiqet të rimëkëmbet nga një situatë tejet e vështirë.